Title: A magyar-német játszma
Description: 1984-től 1991-ig Magyarország bonni nagyköveteként szolgált Horváth István, aki a berlini fal leomlása után, egészen az újraegyesülésig NDK-beli nagykövet is volt. Korábban emlékiratot (Az elszalasztott lehetőség, 200918011) is szentelt ezen időszaknak, amely döntő változásokat hozott a két ország kapcsolatában. Ezúttal egy interjúkötetben nyilatkozik bonni nagyköveti éveiről, beszélgetőtársa pedig nem más, mint a külpolitikai újságíró Heltai-Hopp András, aki ebben az időszakban bécsi és genfi, majd washingtoni tudósító volt. A kötet első része tartalmazza a beszélgetést magát, nagyjából kronologikus rendben haladva. Szó esik a reform kommunistákról, a magyar külpolitika céljairól és a gazdasági mozgatórugókról, a nyugat-német politikai elit és a különböző pártok hozzáállásáról, az államközi kapcsolatok alakulásáról, a Páneurópai Piknikről, a határnyitásról és az azt követő történésekről. Természetesen sok szót ejt a főbb szereplőkről, Willy Brandtól Franz Josef Strauss bajor kormányfőn és Hans-Dietrich Genscher FDP-elnökön keresztül Kohl kancellárig, és természetesen a fontosabb magyar szereplőkig (Fekete János bankártól Pozsgay Imrén és Szűrös Mátyáson keresztül Horn Gyula külügyminiszterig). Olyan kérdésekről is szó esik még, mint az emigráns magyar közösséggel vagy a Szabad Európa Rádió munkatársaival való kapcsolata, a Gymnich-kastélyban zajlott titkos tárgyalások, a határnyitás előkészítése, Antall és Göncz ünneplése Bonnban, majd a viszony megromlása, végül nagyköveti megbízatása utáni hazatérése.

A könyv második része egy fekete-fehér fényképgyűjtemény, melyet követően egy több mint ötven forrást tartalmazó dokumentumgyűjtemény következik. Ezek között szerepelnek levelek, rejtjel-táviratok, bizalmas jelentések, határozati javaslatok - csupa olyan dokumentum, amely első alkalommal olvasható nyomtatásban. A kötethez Horst Teltschik, Kohl kancellár hivatalvezetője írt utószót. A kiadványt névmutató zárja.
Subjects: Relations, Politics and government, History, International relations
Places: Hungary, Germany
Time periods: 20th century, 1945-